"Luna Sculptorilor Români", la Iași. Trei tineri și-au încropit un atelier pe stradă și au creat lucrări în fața trecătorilor
Zgomote de drujbă, daltă și aparat de sudură au răsunat în weekend pe un bulevard din Iași. Trei tineri s-au așezat în centrul orașului, unde și-au încropit un atelier pentru a crea lucrări de artă în fața trecătorilor.
Curioșii s-au oprit pentru a sta de vorbă cu ei, ba chiar au zăbovit o vreme pentru a-i admira.
Cei care au trecut la sfârșit de săptămână pe Strada Alexandru Lăpușneanu din Iași au avut impresia că au nimerit în mijlocul unui șantier. Și nu mică le-a fost mirarea când au dat cu ochii de cei trei artiști aflați în plin proces de creație.
Femeie: "M-a tras sculptura din lemn și eram curioasă dacă aș putea să-mi fac comandă de o masă decorativă."
Ana Maria Negară, sculptor: "Se vă numi implozie sau poate fântâna timpului. Sunt încântată de faptul că trecătorii vin și întreabă despre ce este vorba."
Și copiii au fost fermecați de ce au văzut, iar întrebările nu au contenit. Ustensilele folosite i-au făcut pe spectatorii de ocazie să zăbovească minute în șir în preajma sculptorilor.
Emanuel Chiriac, sculptor: "Se opresc pentru că aud în primul rând gălăgie, flacără, scântei văd acțiune, mișcare. Oamenii sunt curioși mă bucur că se opresc pun întrebări."
Vladlen Babcinețchi, manager Luna Sculptorilor Români: "Dorim să aducem mai aproape de publicul larg, de creație."
Artiștii vor lua o pauza până la sfârșitul acestei săptămâni, când vor reveni pe strada. Cele trei lucrări ar urma să fie gata duminică, apoi vor fi expuse, pentru a putea fi admirate în voie. Proiectul este parte a evenimentului "Luna Sculptorilor Români", organizat la Iași.